Şeful diplomaţiei europene Josep Borrell a denunţat marţi folosirea înfometării ca "armă de război" în Fâşia Gaza, în timpul unui discurs în Consiliul de Securitate al ONU, relatează AFP, citată de Agerpres.
"Această criză umanitară nu este un dezastru natural, nu este o inundaţie sau un cutremur, este provocată de oameni", a declarat Josep Borrell, cerând pătrunderea ajutorului umanitar pe teritoriul palestinian.
Potrivit Ministerului Sănătăţii din Gaza, ofensiva israeliană a făcut până acum, pe teritoriul palestinian, 31.184 de morţi, majoritatea civili.
"Când ne uităm la rute alternative de livrare a ajutorului, pe mare sau pe calea aerului, trebuie să ne amintim că trebuie să facem acest lucru deoarece ruta obişnuită terestră este închisă. Închisă artificial", a insistat el.
"Trebuie să folosim aceleaşi cuvinte pentru ceea ce se întâmplă în Gaza"
Borrell a denunţat marţi folosirea foametei ca "armă de război".
"Şi înfometarea populaţiei este folosită ca armă de război. În condiţiile în care condamnăm acest lucru în Ucraina, trebuie să folosim aceleaşi cuvinte pentru ceea ce se întâmplă în Gaza", a mai spus şeful diplomaţiei europene", a subliniat el.
În Fâşia Gaza, un teritoriu de 2,4 milioane de locuitori unde Naţiunile Unite au avertizat în legătură cu riscul unei foamete generalizate, ajutorul umanitar internaţional, controlat de Israel, intră doar în cantităţi mici.
Situaţia este extrem de gravă în nordul enclavei palestiniene, unde livrarea de ajutoare umanitare pentru aproximativ 300.000 de persoane, conform ONU, este aproape imposibilă din cauza jafurilor, a luptelor şi a distrugerilor.